Agnes Diana Cowen

Agnes Szürke Őrként

"*Sose értettem, miért kell ez az egész. Az emberek ölik a tündéket, már senki nem tudja, igazából miért. A templomosok ölik a mágusokat, mert tök jól hangzik az a történet, hogy miattuk van a Veszedelem. Az emberek ölik és a tündék is ölik egymást, aztán végül mindenki öl mindenkit, és az egész közepén ácsorogva senki nem érti, miért kezdődött az egész..."*

Agnes Cowen fereldeni Szürke Őr, az Ötödik Veszedelem idején túlélő kevesek egyike. Részt vett a Fődémon elleni csatában Denerimben és hatást gyakorolt mind az Orzammari, mind a Fereldeni trón öröklésére. Jó barátságot ápol Alistair Theirinnel, a jelenlegi királlyal, és jelenleg is kapcsolatban van Zevran Arainaijal, az Antivai Varjak egykori legjobb emberével.

## Kinézet

Sötét, barnás-vörös haja van, amit a válla alá ér - általában copfba fogja, de néhány tincs mindig kiszabadul , és gyakran a szemébe lóg. A szemei erőteljes zöldek, a bőre világos, és enyhén szeplős. Az arcán sok sebhely van, ezek részben korábbi csatákból, részben edzésekről származnak, de büszkén viseli őket, ahogy bármelyik fereldeni viselné. Viszonylag magas, szálkásabb alkatú, ami tökéletes az íjászathoz.

Általában a Szürke Őrök kék-ezüst könnyűpáncélját viseli, és mindig magánál hordja az íját és a tegezét, tele nyilakkal. Jellemzően hord magánál legalább egy kést is, végső esetre. Ha esetleg valaki civilben látja, jellemzően egyszerű vászon nadrágot, csizmát, és inget visel - kissé férfias, de kényelmes viselet.

## Személyiség

Jellemző rá a tipikus fereldeni temperamentum - nagyon gyorsan, és nagyon kis dolgokkal fel lehet bosszantani, ha éppen olyan napja van. Zavarja a nyafogás, a körülményesség, és ki nem állhatja, ha hazudnak neki - ilyen helyzetekkel szembesülve kissé nyersnek is tűnik. Képes kíméletlenül, durvaságba hajló őszinteséggel megmondani a véleményét, és idegenekkel szemben meglehetősen bizalmatlan.

Ugyanakkor, ha a titkait nem is teregeti ki, kellemesebb napokon, jó közösségben kifejezetten lazának és jókedélyűnek tűnhet. Képes együtt enni-inni, együtt nevetni másokkal, jó a humora, a Szürke Őrök közösségének pedig szerves részévé vált. Kifejezetten érzékeny arra, hogy valaki hogy bánik a kutyájával - akit Barkspawn kedvel, annak gyakorlatilag nyert ügye van.

Közeli barátaihoz ragaszkodik, és mindenen át védi őket, hozzájuk kifejezetten kedves, és gyakran figyelmes is - a Denerim után összeszedett csapatnak lényegében "anyukájává" vált, különösen a sérülékenyebb Inával nagyon gondoskodó. (Noha a csapat egyik legfiatalabb tagja, mégis legtöbben rá tekintenek vezetőként is.) Rendkívül bátor személyiség, Szürke Őrként eltöltött ideje alatt sokan úgy gondolták, már-már ostobaságba hajlóan - hatékonyan rejti a gyengeségeit és bizonytalanságait, társai közül sokan azt gondolták, a rémálmokkal sem küzd, olyan hatékonyan.

## Története

### Az ötödik Veszedelem előtt

Winter's Breath Bannorn területén született, Fereldenben, Bann Cowen törvénytelen lányaként. Ez a nemesség körében nem volt annyira szokatlan. Az anyja a bannorn seregében szolgált, tisztként, elismert és tisztelt ember volt, ami sok problémát felvetett a férfi számára - különösen, mert a nő kinyilvánította, nem akar hallgatni a lányának származásáról. A Bann nem fogadhatta be a kislány komoly társadalmi következmények nélkül, ami valószínűleg az egész serege szemében aláásta volna a tekintélyét, de nem is utasíthatta el teljesen, mert az anyjának szava túl sokat számított a seregében. Ahogy a helyzet megoldása egyre sürgetőbbé vált, a férfi végül felbérelt egy orgyilkost, aki elhallgattatta a nőt, mielőtt a gyermek származásáról bárki illetéktelennek beszélhetett volna.

A Bannt nyilvánvalóan gyötörte a bűntudat, mert az eset után magához vette Agnest - bár nem a saját gyermekeként, hanem egy kedves barátjának, és tisztjének elárvult lányaként. Agnes így jó és gazdag körülmények között nőtt fel. Kisgyerekkorától aktívan képezték a harcra, és különösen tehetséges íjásznak mutatkozott. Cowennek egész fiatalkorában hálás volt, jó kapcsolatot ápolt vele - bár az örökösödési sorba nem került be, és a vérségi kötelékükről semmit nem tudott, de így is az apjának tekintette. A férfi későbbi házasságából született két öccse is, Rene és Titus Cowen, így végképp egyértelművé vált, hogy semmi igénye nem lehet a rangra vagy vagyonra. Ebben az időben kapta meg a kutyáját, Barkspawnt is, akivel erős barátságot ápol - bár kissé nehéz természetű jószág, Agnes remekül tudja kezelni.

Tizenhét éves korában összehozta a sors egy katonával, aki korábban jó barátságot ápolt az anyjával, és aki elárult neki néhány részletet az igazságból - vagyis, hogy a nő a Bann szeretője volt. Agnes éveken át próbálta kideríteni, hogy pontosan mi történt. Ahogy egyre több részletet tárt fel, egyre zavarosabbá vált a helyzete: egyrészt bosszút akart állni azért, amit az anyjával tettek, másrészt viszont szerette a Bannt, és szerette a családját is. Tudta, hogy ha megkezdi a bosszúhadjáratot, biztosan magával rántja mindannyiukat. Végül arra jutott, a legjobb, ha nem néz szembe a helyzettel, és elhagyta az otthonát.

Orlais felé indult, és a határ mellett találkozott először Szürke Őrökkel. Ekkorra már a pénze is fogyóban volt, és szinte bármilyen munkát kész volt elvállalni, hogy ne kelljen visszafordulnia. Noha az Őrök erősen megválogatták, kit vesznek be a soraikba, és már több újonc is volt velük, Agnesnek szerencséje lett, egy idősebb férfi, aki a Riordan névre hallgatott, leült vele beszélgetni. Felfigyelt Agnes ügyességére, és megragadta a mentalitása, így, miután néhányszor látták lőni, felajánlották neki a csatlakozás lehetőségét. Agnes nem tudta, mi vár rá, keveset is hallott a Szürke Őrökről, de élete lényegében már nem volt, így természetesen elfogadta a lehetőséget.

A Csatlakozást túlélte, és Fereldenben szolgált, két éven keresztül. Ez idő alatt a vezetéknevét alig használta, mindenki csak Agnesként ismerte. Szoros barátságokat alakított ki a társaival, és erős a köteléke a Rendhez.

### Az ötödik Veszedelem

Agnes, számos Szürke Őrrel, köztük Alistairrel, részt vett az Ostagari csatában. Egy tragikusan zárult Csatlakozás után a fiatal férfivel együtt Ishal tornyába mentek, azonban Loghain csatatéri árulása azt eredményezte, hogy a legtöbb Őrt kiirtották, ők ketten pedig magukra maradtak a közelítő sötétfattyak hordája ellen. Flemeth, az erdei boszorkány, és a lánya, Morrigan segítségével megmenekültek a csatatérről, és elindultak bejárni Fereldent, és az ősi szerződések szerint segítséget kérni a törpöktől, az emberektől, a tündéktől és a mágusoktól.

Agnes és Alistair főbb döntései az Origins cselekménye alatt:

* Meggyógyították Arl Eamont, és Connort. Jowant átadták a mágusoknak a rituálé után.
* A Szent Hamvak Templomából csak egy csipetet vitt el a hamvakból.
* Orzammarban Bhelen Aeducan lett a király.
* Irving és a mágusok megmenekültek a Kört ért támadás után.
* A vérfarkasok meggyógyultak.
* Alistair feleségül vette Anora Mac Thirt.
* Alistair ölte meg a fődémont - Agnes nem tud róla, hogy elvégezte a sötét szertartást Morrigannel.

A csata után a csapat tagjai nagyrészt külön váltak, így Agnes is némileg egyedül maradt, de bőven jut neki feladat - a saját ügyeivel is foglalkoznia kell, és a Rend sem állt még talpra.

### A játék során

Agnes néhány nappal a denerimi csata után a tűz körül ücsörög néhány társával, akik szintén részt vettek az ütközetben. Komoly barátságot még egyikükkel sem alakított ki, de azért a közös küzdelem némileg közelebb hozta őket egymáshoz. Beszélget egy sort egy antivai dalish tündével, Sekkah-val, és végignéz néhány komikus jelenetet az egyik részeg férfi, Nor'Deron jóvoltából.

Az éjszaka folyamán egy őrködő templomos meghal, így reggel Agnes az, aki megpróbálja kideríteni, mi történt - rövidesen eldől, hogy a férfi valójában csak elaludt az őrségben, és a végkimerülés okozta a halálát. Ezt követően a társaival együtt egy fogadóban költi el a reggelijét, és egy Ina nevű, féltünde lánnyal együtt a piacra indul néhány nyilat venni. Ekkor nem túl jó híreket kap... találkozik Ignacióval, aki egyértelműen utal rá, hogy Zevrant várják Antivában. Emiatt Agnes némi aggodalommal tér vissza a fogadóba, azonban a személyes érzéseit hamar felülírja, hogy tudatosul benne: Deron, a férfi, akivel előző este ismerkedett meg sötétfattyak vérét nyelte a csatában, és már megmutatkoztak rajta a Veszedelem első jelei. Agnes megpróbált neki segítséget nyújtani, és rábírta, hogy beszéljen a dologról Inával, akivel láthatóan közelebb kerültek egymáshoz, de mivel nem volt meg hozzá a rangja, és még nem tudott eleget a Csatlakozás rituáléjáról, nem tudott többet tenni. Azt mindenesetre megígérte a férfinek, hogy vigyáz a nőre helyette is.

A történtek után kicsit többet beszélgetett Inával, és végre elindult a társaival együtt Amaranthine irányába. Útközben azonban ismét sötétfattyakat észlelt, így rövidesen harcba keveredtek. Elszenvedtek néhány sérülést, viszont sikerrel felülkerekedtek, annak ellenére is, hogy két ogre is tartott a csapattal. Hamarosan letáboroztak, hogy kipihenjék magukat, és ellássák a sebeket, Rhaehna és Edwin azonban nem maradtak velük, mert a lánynak vissza kellett térnie Orlais-be - Agnes ekkor tudta meg azt is, hogy irányt kell változtatnia, a Rendnek valamiért szüksége van rá Vigil's Keep-ben. Ina egy kicsit távozott a tűz mellől is, hogy méltóképpen elbúcsúztassa Deront. Az este folyamán Agnes segített Sekkah-nak főzni, és hamarosan odatévedt hozzájuk egy éppen szökésben lévő mágus, Anders is, aki ellátta Ina sebeit, és arra jutott, hogy mellettük marad Amaranthine-ig.

Amaranthine felé továbbhaladva összetalálkoztak Melainia Couslanddel, aki éppen néhány démonnal harcolt - kisegítették, de rövidesen egy sikolyt hallottak, és valami átrántotta őket a Homályba. Egy félelemdémon foglyai lettek, és kénytelenek voltak végigküzdeni magukat mindannyiuk álmain, hogy megszabaduljanak. Agnes saját álma egy boldog világ volt, ahol Zevran visszatért hozzá, az apja elismerte lányaként, és mélyen megbánta az anyja sorsát, az Őrök rövid életére pedig megtalálták a gyógyírt, így visszatérhetett egy normális életbe. Már ő elkezdte érezni, hogy valami nem stimmel, viszont végül Sekkah volt az, aki teljesen fel tudta ébreszteni belőle.

A Homályból kijutva összefutottak egy dalish tünde csoporttal, és megismerkedtek a klán Őrzőével, Maretharival, és az Első Tanítványával, Merrillel. A tündék felajánlották, hogy csatlakozhatnak hozzájuk éjszakára, és akár velük mehetnek egy darabon - Agnes pártolta, hogy elfogadják az ajánlatot, de erősen aggódott Ináért, akit nagyon megviseltek a látottak. A tűz körül a csapat tagjai meséltek egymásnak a látomásaikról, így Agnes is megosztotta a társaival, hogy hogy távozott az apja házából, és hogy találkozott később Zevrannal a Veszedelem alatt. Ina maga is megosztotta az érzéseit, de láthatóan nem sokat segített neki a beszélgetés, és hamarosan távozott a tűz mellől... hamarosan pedig a lova ment oda hozzájuk, rémülten rángatva Anderst. A lányt egy fa tövében találták meg, felvágott erekkel, miután mérget vett be. Agnes bár próbált erős maradni, miközben a mágus ellátta a lányt, de borzalmasan érezte magát, mivel megígérte Deronnak is, hogy vigyáz rá, és felelősnek érezte magát a csapatért. Miután Ina jobban lett, fel is kereste a sátrában, hogy beszéljen vele, és bocsánatot kérjen, amiért nem tudott megfelelő támogatást nyújtani neki.

## Kapcsolatok

**Zevran Arainai**

Agnes az ötödik Veszedelem alatt ismerkedett meg a tünde bérgyilkossal, akit eredetileg azért küldtek, hogy végezzen vele és Alistairrel. Miután a küldetése sikertelen volt, Agnes javasolta, hogy ahelyett, hogy megölnék, vegyék be a csapatukba - Zevran határozottan lelkesedett az ötletért. A kezdeti bizalmatlanság után a férfi nélkülözhetetlen tagnak bizonyult, rengeteg helyzetben kisegítette őket... azonban laza stílusa ellenére nem sokat mesélt a saját múltjáról. Agnes, aki maga is hasonló mentalitású ember volt, pont ezért került kicsit közelebb hozzá - és már jóval a végső csata előtt egy párrá is váltak. Noha a játék ideje alatt nincsenek egy helyen (Zevrannak vissza kellett térnie Antivába, hogy kiszabadulhasson a Varjak befolyása alól), de rendszeresen leveleznek, Agnes pedig gyakran gondol rá - a férfi még az utazása előtt küldött egy utolsó üzenetet a nőnek.

**Barkspawn**

Agnes, mint minden Fereldeni, erősen kötődik a kutyájához - Barkspawn bár néha meglehetősen nehezen kezelhető jószág, de remekül megértik egymást a gazdájával, sok helyzetben együtt bolondoznak, és a nő néha úgy néz ki, mintha a gondolatait is értené - például határozottan sejti, hogy a kutyának meggyőződése, hogy az Orléziaiak mindent le akarnak rohanni, valahányszor felhörpint egy kis bort.

**Alistair Theirin**

Agnes az ötödik Veszedelem után is jó barátságot ápol a királlyal - tekintve, hogy hosszú ideig szolgáltak együtt Szürke Őrként, a kötelékük szoros. Ennek ellenére nem igazán beszélt a férfivel a múltjáról, és ő maga sem tudott róla sokat: tiszteletben tartották, hogy mindkettejüknek vannak titkai.

**Inatris Aerie**

A féltünde lánnyal ugyan csak kevés ideje ismerik egymást, de Agnes határozottan szimpatizál vele, és kicsit aggódik érte - tekintve, hogy a lány alig beszél, és állandóan szomorúnak vagy zavartnak tűnik. Deron távozása után kicsit többet beszélgettek, és egyre mélyebb megértés alakul ki köztük: Agnes még nem nyílt meg teljesen, de így is jóval többet mondott el Inának az életéről és az érzéseiről, mint amit az emberek legtöbbje tud róla, és reménykedik benne, hogy idővel ő is megnyílik majd előtte.

**Sekkah**

Ugyancsak keveset beszélt az elffel, de szimpatikusnak tartja, és értékeli az érdeklődését: a tábortűz mellett többször próbált egy kis segítséget nyújtani neki, hogy kimentse kínos helyzetekből.

**Az Origins további szereplői**

Agnes alapvetően jó kapcsolatot ápolt az ötödik Veszedelem legyőzésére összeverődött kis csapattal - bár Morrigannel megvoltak a konfliktusaik.

## Érdekességek

* Nagyon jól bírja az italt.
* A legtöbb Szürke Őrhöz hasonlóan jóval többet eszik, mint egy átlagember.
* Bár a Káptalan tetteit, például a mágusokkal szembeni bánásmódjukat elítéli, valójában mélyen vallásos - Andrastében és a Teremtőben egyértelműen hisz.
* A Szent Hamvak Templomában az anyja jelent meg előtte.
* MBTI típusa ESTP-T
* Allignmentje "Lawful Good".
* A szinkronhangja Colette Whitaker lenne - ez az Originsben az "Experienced" voice setnek felel meg. Magyar szinkronja Pálmai Anna lenne.
* Agnes karaktertémája az Audiomachine-tól a Homecoming.
* A játékosok egy workshopja során a megalkotója Agnesnek is tervezett egy "akciófigurát" a Hero Forge játékkal:

1. verzió1. verzió1. verzió2. verzió2. verzió2. verzió